Harvey (2010)
**David W. Harvey** FBA (sündinud 31. oktoobril 1935) on tunnustatud Briti-Ameerika inimgeograaf. Ta on antropoloogia ja geograafia professor New Yorgi Linnaülikoolis (*City University of New York*) ja kuulub 20 tsiteerituima humanitaarteadlase hulka. Ta on ka maailma tsiteerituim akadeemiline geograaf  ja tema raamatud ja esseed on mõjutanud kaasaegse geograafia distsipliini kujunemist. 

Harvey on tegelenud kapitalismikriitika ja kriitilise geograafiaga ja mitmed tema seisukohad on olulised ühiskondlikus ja poliitilises debatis. Tänu Harveyle hakati kapitalismi kriitika juures taas sotsiaalse klassi mõistet ja marksistlikke meetodeid kasutama. Ta pooldab inimeste õigust linnale ja on tärkava Rahvusvahelise Osalusühiskonna Organisatsiooni (*International Organization for a Participatory Society*) üleminekukomitee liige.

Harvey uurimishuvide hulka kuuluvad geograafia, sotsiaalteooria, urbaanne poliitökonoomia, linnastumine arenenud kapitalistlikes riikides, marksism ja sotsiaalne õiglus.

Elukäik ja töö
--------------

1961 sai Harvey doktorikraadi geograafina Cambridge’i Ülikoolist. Harvey karjääri algusaegadesse jääv töö (sealhulgas Kentis 19. sajandil toimunud humalatootmisest rääkinud doktoritöö) oli ajaloolise loomuga. Tähelepanu ajaloole jookseb ka läbi ta hilisemate teoste.

1960. aastate keskpaigaks võttis ta moevoole järgides kasutusele kvantitatiivsed meetodid. Harvey "Explanation in Geography" (1969) oli geograafia metodoloogia ja filosoofia jaoks oluline tekst. Harvey kasutas selles teadusfilosoofiast üle võetud põhimõtteid geograafilise teadmise valdkonnas. 

Pärast seda muutis Harvey kurssi ja teda hakkas huvitama ühiskondlik ebaõiglus ja kapitalismi olemus. Ta suundus Bristoli Ülikoolist USA-sse Baltimore’i Johns Hopkinsi Ülikooli ja hakkas tegelema tärkava radikaalse ja marksistliku geograafiaga. Ebaõiglus, rassism ja ekspluateerimine olid 1970. aastate alguse Baltimore’is silmnähtavad ja nende teemadega tegelev aktivism märgatavam kui Suurbritannias. Clarki Ülikoolis loodi ajakiri Antipode ja Harvey oli üks selle esimesi kaastöölisi. 1971. aastal Bostonis toimunud Ameerika Geograafide Assotsiatsiooni (*Association of American Geographers*) kohtumised olid teetähiseks, kus Harvey ja teised hakkasid segi paiskama oma kolleegide traditsioonilisemat lähenemist. 1972. aastal kutsus Harvey oma kuulsas getode tekkimisest rääkivas essees üles looma "revolutsioonilist teooriat".

Raamatus "Social Justice and the City" (1973) väljendas Harvey seisukohta, et geograafia ei tohiks jääda ’objektiivseks’ kui puutub kokku linnas eksisteeriva vaesuse ja vaesusega seotud probleemidega. Raamatule on laialdaselt viidatud ja see on oluline panus marksistlikku teooriasse. Harvey väidab raamatus, et kapitalism annihileerib ruumi eesmärgiga kindlustada oma taastootmine. 

Harvey edasist tööd on suunanud dialektiline materialism. Näiteks on dialektiline materialism oluline kapitalismi radikaalset geograafilist analüüsi edasi arendavas raamatus "The Limits of Capital" (1982). aga ka mitmes sellele järgnenud raamatus, mis kirjeldavad linnaelu ja -protsesse. 

"The Condition of Postmodernity" (1989), mille kirjutamise ajal Harvey töötas Oxfordis, sai bestselleriks. Raamat on postmodernistlike ideede materialistlik kriitika ja Harvey annab seal mõista, et postmodernistlikud ideed tekivad kapitalismisiseste vastuolude tulemusel. 

"Justice, Nature and the Geography of Difference" (1996) keskendub ühiskondliku ja keskkonna õigluse teemadele. Selle dialektiline vaatenurk on mõningatele rohelistele ärritavalt mõjunud.

"Spaces of Hope" (2000) on utoopiline ja Harvey spekuleerib seal, kuidas alternatiivne maailm võiks välja näha.

Uurimus "Paris, Capital of Modernity" Teise Impeeriumi Pariisist ja Pariisi Kommuunist on Harvey kõige üksikasjalikum ajaloolis-geograafiline teos. 

USA 2000. aastate militaaroperatsioone on Harvey kostitanud söövitava kriitikaga. Raamatus "The New Imperialism" (2003) kirjutab ta, et Iraagi sõda lubab USA neokonservatiividel juhtida inimeste tähelepanu eemale kapitalismi äpardumistest ’kodus’. 

Raamatus "A Brief History of Neoliberalism" (2005) toob Harvey lugejani ajaloolise uurimuse neoliberalismi teooria ja praktika lahknevusest alates 1970. aastatest. Harvey kirjeldab seal neoliberaliseerunud globaalset majandust kui süsteemi, mis on kasulik vähestele paljude arvel, ja milles "akumulatsioon läbi võõrandamise" (*accumulation by dispossession*) on viinud klassivahede (taas)loomiseni.

Harvey uusim raamat "The Enigma of Capital" (2010) lahkab käimasolevat majanduskriisi. Harvey annab raamatus ülevaate sellest, kuidas kapitalism maailmas domineerivaks sai ja kuidas praegune majanduskriis tekkis. Harvey järgi on kapitalismi tuumaks selle amoraalsus ja seadusetus, ja et jutt reguleeritud, eetilisest kapitalismist on fundamentaalselt ekslik.

Harvey töötab 2001. aastast New Yorgi Linnaülikooli antropoloogia osakonnas. Kaks jäävat asja ta elus on olnud Marxi "Kapitalil" põhineva kursuse andmine ning tudengiaktivismi ja kogukonna- ja töölisliikumise toetamine Ka internetti riputatud loengud "Kapitalist" on populaarsed (700 000 vaatamist 2008. aasta juunist 2010. aasta märtsini).

Harvey tööd on pidevalt kritiseeritud. Näiteks on teda arvustanud kvantitatiivse ja mittepolitiseeritud geograafia pooldajad. Harvey on siiski jätkuvalt Marxile ustavaks jäänud. 

1995. aastal sai Harvey geograafiavaldkonna kõrgeima tunnustuse, Nobeli geograafiaauhinnaks kutsutava Prix International de Géographie Vautrin Ludi laureaadiks. 1998. aastal sai ta Briti Akadeemia liikme staatuse (*Fellow of the British Academy*, FBA) ja 2007. aastal valiti Ameerika Kunstide ja Teaduste Akadeemiasse (*American Academy of Arts and Sciences*).

Harveyga seotud ülikoolid
-------------------------

* B.A. (Hons) St Johns College, Cambridge, 1957
* PhD St Johns College, Cambridge, 1961.
* Post-doc, University of Uppsala, Rootsi 1960–1961
* Lektor, Geography, University of Bristol, Suurbritannia (1961–1969)
* Dotsent, Department of Geography and Environmental Engineering, Johns Hopkins University (1969–1973)
* Professor, Department of Geography and Environmental Engineering, Johns Hopkins University (1973–1987 ja 1993–2001)
* Geograafia professor, University of Oxford (1987–1993)
* Distinguished Professor, Dept. of Anthropology, City University of New York (2001–…)

Teosed
------

* Explanation in Geography (1969)
* Social Justice and the City (1973)
* The Limits to Capital (1982)
* The Urbanization of Capital (1985)
* Consciousness and the Urban Experience (1985)
* The Condition of Postmodernity: An Enquiry into the Origins of Cultural Change (1989)
* The Urban Experience (1989)
* Teresa Hayter, David Harvey (eds.) (1994) The Factory and the City: The Story of the Cowley Automobile Workers in Oxford. Thomson Learning
* Justice, Nature and the Geography of Difference (1996)
* Megacities Lecture 4: Possible Urban Worlds, Twynstra Gudde Management Consultants, Amersfoort, The Netherlands, (2000)
* Spaces of Hope (2000)
* Spaces of Capital: Towards a Critical Geography (2001)
* The New Imperialism (2003)
* Paris, Capital of Modernity (2003)
* A Brief History of Neoliberalism (2005)
* Spaces of Global Capitalism: Towards a Theory of Uneven Geographical Development (2006)
* The Limits to Capital New Edition (2006)
* The Communist Manifesto- New Introduction Pluto Press (2008)
* Cosmopolitanism and the Geographies of Freedom (2009)
* Social Justice and the City: Revised Edition (2009)
* A Companion to Marx's Capital (2010)
* The Enigma of Capital and the Crises of Capitalism (2010 Profile Books)
* Rebel Cities: From the Right to the City to the Urban Revolution (2012)
* A Companion to Marx's Capital, Volume 2 (2013)
* Seventeen Contradictions and the End of Capitalism (2014)

Viited
------

1. ↑   John Gill (16.03.2009) "Giddens trumps Marx but French thinkers triumph". Times Higher Education.
2. ↑   Andrew R. Bodman, "Weavers of influence: the structure of contemporary geographic research", Transactions of the Institute of British Geographers N.S. v. 16 no. 1 (1991).
3. ↑   "David Harvey". Penn Humanities Forum website.
4. ↑   'International Organization for a Participatory Society – Interim Committee’.
5. ↑ . "David Harvey". The City University of New York. Graduate Center.
6. ↑  David Harvey (2010). "The enigma of capital: and the crises of capitalism". Profile Books. ISBN 1-84765-201-8.
7. ↑   David Harvey. 2008 "Reading Marx's Capital" An open course consisting of a close reading of the text of Marx's Capital Volume I in 13 video lectures.
8. ↑   Support More Capital Video Lectures.
9. ↑   20 ans de Prix Vautrin Lud, le «Nobel » de la géographie